E-tol: Departement gee miljarde vir SanralArgieffoto. Die departement van vervoer het tydens sy mediumtermyn-begroting altesaam R5,7 miljard aan die tolpaaienetwerk van die Suid-Afrikaanse Nasionale Padagentskap (Sanral) oorgedra. Dié oordrag is ŉ strategiese ingryping deur die departement om nie-betaling deur padgebruikers van die Gautengse snelwegverbeteringsprojek (GFIP) te hanteer. “Sanral se tolpadnetwerk het gevolglik finansiële probleme ervaar en om seker te maak dat Sanral kan voldoen aan sy betalingsvoorwaardes aan beleggers en om die tolpadnetwerk oor die land heen in stand te kan hou, is geld van die nie-tolnetwerk na die tolnetwerk oorgedra,” het Bonginkosi Nzimande, minister van vervoer, gesê. “Omdat geen bykomende finansiering van die nasionale tesourie bekom kan word om die GFIP-tekort te dek nie, moes die departement sy mediumtermynuitgawes herprioritiseer terwyl die regering in gesprek tree met alle betrokke belanghebbendes op die permanente GFIP-model,” het die minister bygevoeg. “Die departement van vervoer werk hard om seker te maak dat dié GFIP-kwessie vinnig opgelos word.”